als_Latn dik_Latn sag_Latn
Asport- Afrimi i mundshëm i Besart Berishës në Europë dhe ca më shumë në Itali tek Interi është pritur me entuziazëm edhe nga trajneri i Kombëtares shqiptare, Xhani de Biazi. Ky i fundit, i kontaktuar nga “Panorama Sport”, ka shpresuar dhe uruar që bisedimet të vijojnë me sukses dhe sulmuesi 28-vjeçar të mund të firmosë për zikaltrit në Serinë A.
“Shpresoj jashtëzakonisht shumë që Besart Berisha të vijë dhe të luajë në Itali. Dhe, nëse skuadra e radhës do jetë Interi, aq më mirë akoma, pasi për të do jetë një rast i artë, për një eksperiencë shumë të rëndësishme të karrierës së tij. Kombëtarja? Është krejt normale që do ketë më shumë mundësi për t’u aktivizuar”, ka pohuar tekniku italian i ekipit tonë përfaqësues. Kujtojmë që Berisha ka qenë gjithnjë në orbitën e De Biazit, madje edhe është kërkuar zyrtarisht nga ky i fundit që sulmuesi të rikthehet në Kombëtare, por largësia mes Shqipërisë dhe Australisë e ka bërë të pamundur aktivizimin e Berishës me kuqezinjtë. Sakaq, një rikthim i tij në Europë do të sjellë edhe aktivizimin në ekipin tonë përfaqësues (gjithnjë nëse do preferojë që të mbrojë ngjyrat kuqezi, pasi duke qenë kosovar mund të kërkojë të luajë për Kosovën). Nëse kjo gjë ndodh, atëherë do ndryshojnë shumë gjëra në aspektin sulmues të skuadrës sonë. Duke qenë se De Biazi ka treguar më parë se preferon që për kualifikimet e Europianit të 2016-ës do tentojë të luajë me një sulmues dhe me 5 mesfushorë, “pyka” e vetme mund të jetë pikërisht Berisha.
Kjo gjë do sjellë lënien në stol të lojtarëve si Hamdi Salihi, apo edhe Edgar Çani e Armando Sadiku. Sakaq, në krah të Berishës, në rol edhe të organizatorit mund të luajë Valdet Rama, çka e ka konfirmuar edhe De Biazi në një intervistë të pak kohëve më parë për “Panorama Sport”. Kështu, formacioni i Kombëtares mund të jetë: Etrit Berisha në portë, Lila, Cana, Mavraj dhe Agolli në mbrojtje. Roshi, Migjen Basha, Kaçe dhe Meha në mesfushë, teksa Valdet Rama në ndihmë të Besart Berishës.
You must be logged in to post a comment Login
als_Latn als_Latn als_Latn eng_Latn